Au vile şi maşini scumpe, dar spun că nu au bani să îşi achite taxele şi impozitele. E vorba despre mulţi dintre localnicii unei comune din Gorj. Angajații primăriei sunt nevoiţi să meargă din poartă în poartă pentru a convinge oamenii că trebuie să-şi plătească datoriile. În total, restanţele se ridică la 3 milioane de lei.

În comuna Scoarţa, 3.000 de oameni, adică mai mult de jumătate din totalul locuitorilor, au datorii la bugetul local. Sunt sume cuprinse între 2.000 şi 20.000 de lei, iar pentru a recupera banii, angajaţii primăriei bat la porţile datornicilor.

„Din casă în casa am fost, toate înştiinţările le-am dat personal”, spune Mircea Orvas, casier.

Deşi au case cu etaj şi maşini luxoase în curţi, o parte din datornici spun că nu au bani pentru impozite.

- Dar de unde să avem bani?

- Văd că aveţi în curte foarte multe maşini.

- Mai sunt de la neamuri, de la aşa şi le-au tras în curte aici. Nu sunt al noastre toate.

***

- Într-un fel trebuie să fac, poate mai graţiază, mai taie din ele, sunt prea multe, de unde plătesc?

- Dar văd că aveţi o maşină de lux, casă frumoasă.

- Astea sunt de pe timpuri.

„Aproape o mie de persoane au restanţe la primărie numai din amenzile de circulaţie. Autorităţile locale au încercat şi varianta muncii în folosul comunităţii. Au obţinut acest lucru în instanţă, dar persoanele refuză să vină la muncă”, relatează Carla Tănasie, repoter Digi24.

Primarul comunei speră însă ca oamenii să plătească datoriile. Cu banii adunaţi, edilul susţine că ar putea face investiţii în comună.

„Avem atâtea greutăţi, avem iluminat public, avem de introdus apă în unele sate, avem drumuri de reabilitat”, declară Ion Stamatoiu, primarul din Scoarţa.

Unii localnici au taxe şi impozite neplătite chiar şi de 20 de ani.